DA Den Europæiske Unions Tidende C 107/4

KOMMISSIONENS AFGØRELSE

af 11. april 2013

om nedsættelse af en ekspertgruppe vedrørende foranstaltninger til bekæmpelse af ulovlig handel med skydevåben for at beskytte Unionens indre sikkerhed (»ekspertgruppen vedrørende skydevåben«)

2013/C 107/05

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde, og

ud fra følgende betragtninger:

(1) Den Europæiske Unions politik på området den indre sikkerhed har udviklet sig de seneste år. Lissabontraktatens bestemmelser om den indre sikkerhed gjorde det muligt at udforme en strategi for den indre sikkerhed, der tager udgangspunkt i at fremme en samordnet indsats for at tackle de fælles udfordringer på sikkerhedsområdet (1).

(2) I Stockholmprogrammet — Et åbent og sikkert Europa i borgernes tjeneste og til deres beskyttelse (2) blev handel med skydevåben fremhævet som en af truslerne mod Unionens indre sikkerhed.

(3) For at sikre, at Kommissionen kan trække på specialisters ekspertise, hvad angår handel med skydevåben, udviklingen i de tilknyttede trusler mod sikkerheden og de kompetente myndigheders stadig ændrede krav, er det nødvendigt at nedsætte en ekspertgruppe på dette område og at definere dens opgaver og struktur.

(4) Gruppen bør hjælpe med til at udvikle og videreformidle retningslinjer for bedste praksis på området bekæmpelse af ulovlig handel med skydevåben på operativt plan og kontrollere, hvor effektive disse retningslinjer er.

(5) Gruppen bør bestå af eksperter på området den indre sikkerhed, herunder producenter af skydevåben og forskere samt alle andre enkeltpersoner, som efter Kommissionens skøn kan bidrage med nyttig ekspertise, som kan hjælpe Kommissionen med eventuelt at udforme forslag til retsforskrifter og politiske initiativer for at forbedre foranstaltningerne til bekæmpelse af ulovlig handel med skydevåben for derved at beskytte Unionens indre sikkerhed.

(6) Der bør fastsættes regler for gruppemedlemmernes videregivelse af oplysninger.

(7) Personoplysninger bør behandles i henhold til Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (3).

(8) Der bør fastsættes en femårig anvendelsesperiode for denne afgørelse. Kommissionen vil til sin tid overveje, om en forlængelse af gyldighedsperioden er hensigtsmæssig —

TRUFFET FØLGENDE AFGØRELSE:

Artikel 1

Genstand

Der nedsættes hermed en ekspertgruppe vedrørende foranstaltninger til bekæmpelse af ulovlig handel med skydevåben for at beskytte Unionens indre sikkerhed (»gruppen«).

Artikel 2

Opgaver

1. Gruppen får følgende opgaver:

a) fungere som et forum for dialog og udveksling af erfaringer om eksisterende og fremtidige foranstaltninger til bekæmpelse af ulovlig handel med skydevåben og til udveksling af erfaringer og bedste praksis i forbindelse med spørgsmål vedrørende ulovlig handel med skydevåben for derved at bistå Kommissionen med at udforme forslag til retsforskrifter og politiske initiativer for derved at forbedre foranstaltningerne til bekæmpelse af denne form for kriminalitet

b) sikre udvekslingen af oplysninger om ændringer i teknologierne inden for skydevåben og i de legitime krav, medlemsstaternes kompetente myndigheder med ansvar for den indre sikkerhed har, som er relevante for anvendelsen af EU-retten og relevante bestemmelser i internationale konventioner vedrørende ulovlig handel med skydevåben

c) overvåge udviklingen i politikken til bekæmpelse af ulovlig handel med skydevåben og indkredse de problemer, de kompetente retshåndhævende myndigheder har på nationalt plan eller på tværs af grænserne i forbindelse med gennemførelsen af EU-retten og relevante bestemmelser i internationale konventioner

d) indkredse bedste praksis i forbindelse med bekæmpelse af handel med skydevåben.

2. Gruppens aktiviteter påvirker ikke aktiviteterne i kontaktgruppen af nationale eksperter vedrørende skydevåben, som blev nedsat ved direktiv 91/477/EØF som ændret ved direktiv 2008/51/EF, som har enekompetence til at drøfte de emner i forbindelse med lovlig handel med civile skydevåben, der er omfattet af disse direktiver.

Artikel 3

Høring

Kommissionen kan høre gruppen om ethvert spørgsmål vedrørende handel med skydevåben, der er relevant for forebyggelsen, efterforskningen, påvisningen og retsforfølgningen af grov kriminalitet.

Artikel 4

Sammensætning — udnævnelse

1. Medlemmerne af gruppen er:

a) medlemsstaternes retshåndhævende myndigheder (op til ni medlemmer)

b) eksperter fra universiteter, forskningsinstitutioner og ikke-statslige organisationer (op til tre medlemmer)

c) sammenslutninger af europæiske producenter af skydevåben (op til to medlemmer)

d) Den Europæiske Politienhed (et medlem).

2. Medlemsstaternes myndigheder og Den Europæiske Politienhed, der er omhandlet i stk. 1, litra a) og d), udpeger deres repræsentanter. De i stk. 1, litra b), omhandlede medlemmer udnævnes i deres personlige egenskab af generaldirektøren for Generaldirektoratet for Indre Anliggender efter gennemførelsen af en åben indkaldelse af ansøgninger om at blive medlem af gruppen. De i stk. 1, litra c), omhandlede medlemmer udnævnes af generaldirektøren for Generaldirektoratet for Indre Anliggender efter gennemførelsen af en åben indkaldelse af ansøgninger. Medlemmerne af gruppen udnævnes for fem år. De varetager deres hverv, indtil de afløses, eller deres mandatperiode udløber. Mandatet kan forlænges.

Hvad angår de medlemmer, der er omhandlet i stk. 1, litra b) og c), kan der fastsætte bestemmelser om, at der skal udnævnes et tilsvarende antal suppleanter. Suppleanterne udnævnes på samme vilkår som gruppens medlemmer; er et medlem fraværende eller forhindret, erstattes det automatisk af en suppleant. Hvis både et medlem og dennes suppleant er fraværende eller forhindret, kan medlemmerne med gruppens formands samtykke udnævne eksperter, der skal repræsentere dem på møder.

3. Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke overholder bestemmelserne i traktatens artikel 339, kan blive afløst i den resterende del af deres mandatperiode.

4. Medlemmer, der er personligt udnævnt, handler uafhængigt og i offentlighedens interesse.

5. Medlemmernes navne offentliggøres i Kommissionens register over ekspertgrupper og lignende enheder (i det følgende benævnt »registret«).

6. Personoplysninger vil blive indsamlet, behandlet og offentliggjort i henhold til forordning (EF) Nr. 45/2001.

Artikel 5

Gruppens arbejdsmåde

1. En repræsentant for Kommissionen er formand for gruppen.

2. Efter aftale med Kommissionens tjenestegrene kan gruppen nedsætte undergrupper, der skal undersøge specifikke spørgsmål på grundlag af et mandat, som gruppen opstiller. Sådanne undergrupper opløses, når deres mandat er opfyldt.

Kommissionens repræsentant kan efter behov invitere eksterne eksperter, herunder repræsentanter for EU-Udenrigstjenesten, med specifik kompetence inden for et emne på dagsordenen til at deltage i gruppens eller undergruppernes arbejde.

3. Alle gruppens medlemmer og deres repræsentanter samt de indbudte eksperter og observatører skal overholde de regler om behandling af fortrolige oplysninger, der er fastsat i traktaten og gennemførelsesbestemmelserne hertil, samt Kommissionens sikkerhedsforskrifter vedrørende beskyttelse af EU- klassificerede oplysninger i bilaget til Kommissionens afgørelse 2001/844/EF, EKSF, Euratom (4). Såfremt de tilsidesætter disse forpligtelser, kan Kommissionen træffe alle de nødvendige foranstaltninger.

4. Gruppen og undergrupperne mødes i Kommissionens lokaler. Sekretariatsopgaverne varetages af Kommissionen. Andre tjenestemænd i Kommissionen med interesse i gruppens eller undergruppernes møder kan overvære disse.

5. Gruppen fastsætter selv sin forretningsorden på grundlag af Kommissionens standardforretningsorden.

Gruppens formand holder EU-Udenrigstjenesten orienteret om gruppens arbejde.

6. Kommissionen stiller alle relevante dokumenter (såsom dagsordener, mødereferater og bidrag fra mødedeltagerne) til rådighed i enten Kommissionens register over ekspertgrupper og lignende enheder eller via et link fra registret til et særligt websted, hvor oplysningerne kan findes. Der skal være mulighed for at undlade offentliggørelse i tilfælde, hvor et dokuments udbredelse vil være til skade for beskyttelsen af en offentlig eller privat interesse, jf. artikel 4 i forordning (EF) nr. 1049/2001.

Artikel 6

Mødeudgifter

1. Der ydes ikke vederlag for det arbejde, der udføres af deltagerne i gruppen.

2. Deltagernes rejse- og opholdsudgifter i forbindelse med gruppens aktiviteter refunderes af Kommissionen i overensstemmelse med de i Kommissionen gældende bestemmelser.

3. Disse udgifter refunderes inden for rammerne af de disponible midler, der afsættes til formålet som led i den årlige procedure for tildeling af ressourcer.

Artikel 7

Anvendelse

Denne afgørelse finder anvendelse indtil 5 år efter vedtagelsen heraf.

Udfærdiget i Bruxelles, den 11. april 2013. På Kommissionens vegne Cecilia MALMSTRÖM Medlem af Kommissionen

(1) EUT C 115 af 9.5.2008.

(2) EUT C 115 af 4.5.2010.

(3) EFT L 8 af 12.1.2001, s. 1.

(4) EFT L 317 af 3.12.2001, s. 1.